西枝邨尋置草堂地夜宿贊公土室二首 一
作者：杜甫
朝代：唐

paragraphs: 出郭眄細岑，披榛得微路。
溪行一流水，曲折方屢渡。
贊公湯休徒，好靜心迹素。
昨枉霞上作，盛論巖中趣。
怡然共攜手，恣意同遠步。
捫蘿澀先登，陟巘眩反顧。
要求陽岡暖，苦陟陰嶺沍。
惆悵老大藤，沈吟屈蟠樹。
卜居意未展，杖策回且暮。
層巔餘落日，早蔓已多露。